Navarra Suma talde parlamentarioari atxikitako foru parlamentari Cristina Ibarrola Guillén andreak 10-19- PES-00121 idatzizko galdera aurkeztu du, zeinaren bidez “informazioa eskatzen baitu tabakoaren aurkako tratamenduaren finantzaketari buruz”. Hona Nafarroako Gobernuko Osasuneko kontseilariak horri buruz eman beharreko informazioa:

Farmazia Zuzendariordetzak honako informazio hau eman digu:

Osasun Ministerioak, Sendagaien Prezioak aztertzen dituen Ministerioarteko Batzordearen bidez, 2019ko irailaren 30ean eta 2019ko urriaren 30ean bildu baita, erabaki zuen CHAMPIX (bareniklina) eta ZYNTABAC (bupropiona) sendagaiak finantzatzea, honako baldintza hauetan:

**Finantzatzeko baldintzak:**

- Sendagaiaren preskripzioa egiteko, pazienteek tabako-mendekotasuna gainditzeko laguntza-programa batean (banakakoa eta/edo taldekoa) sartuta egon behar dute, eta programa horrek autonomia-erkidegoetan/INGESAn edo mutualitateetan ezarrita egon behar du.

**Gainera, pazienteek honako ezaugarri hauek bete beharko dituzte:**

Erretzeari uzteko berariazko motibazioa duten pazienteak, azken urtean erretzeari uzteko saiakera egin izana egiazta dezaketenak.

Egunean 10 zigarro edo gehiago erretzen dituzten eta, gainera, Fagerström testaren bidez kalifikatutako ≥ 7 mendekotasun-maila handia duten pazienteak.

- Urtean erretzeari uzteko ahalegin bat finantzatuko da gaixo bakoitzeko, laguntza farmakologikoarekin.

**Batzordeak erabakitako beste betekizun batzuk:**

• Medikamentu horren preskripzioa autonomia-erkidego/INGESA edo mutualitate bakoitzean tabakoa erretzeari uzteko programan hala definitzen diren sendagile profesionaletara mugatzen da.

• Preskripzio bakoitza ontzi baten bidez eginen da, hau da, hilabeteko tratamenduaren baliokidea izanen da, eta tratamenduaren eraginkortasunaren bilakaera baloratu beharko da hurrengo errezeta eman aurretik.

• Tratamendua gehienez ere hamabi astera artekoa izanen da, fitxa teknikoan deskribatuta dagoen bezala.

• Sendagai hori Osasun Sistema Nazionalaren errezeta elektronikoko sistemaren bidez emanen da.

- Finantzaketa hori fakturazio-izendegian gauzatuko da, 2020ko urtarrilaren 1etik aurrera.

Egiazta daitekeenez, finantzaketa baldintzak Nafarroak 2017an ezarri zituen ia berberak dira. Izan ere, Lurralde Arteko Kontseiluko Farmazia Batzorde Iraunkorrean, erabakigarria izan zen Nafarroak bere emaitzak aurkeztu izana, programa urtebete funtzionatzen egon ondoren, Osasun Ministerioak sendagai horiek farmazia-prestazioan nola sartu negoziatzen hasteko erabakia har zezan.

Cristina Ibarrola andreak aipatzen duen artikulua Trapero doktorearen *Cost-effectiveness of alternative smoking cessation scenarios in Spain: results from the EQUIPTMOD* da, eta 2017an egin zen. Ministerioak ezarri dituen prezio berriekin**, ondorioak guztiz desberdinak dira.** Izan ere, urriaren 30eko Sendagaien Prezioak aztertzen dituen Ministerioarteko Batzordean Trapero andrearen beste azterlan bat erantsi zitzaigun, Osasun Ministerioak propio eskatua, eta haren arabera prezioen agertoki berri horrekin kostu-eraginkortasun handiena duen aukera bupropion da.

Laborategiaren salmenta-prezio berriak:

|  |  |
| --- | --- |
|  | PVL berriak |
| CHAMPIX 0,5 mg, PILULAZ ESTALITAKO KONPRIMATUAK , 56 konprimatu | 67,02 |
| CHAMPIX 0,5 mg eta 1 mg, pilulaz estalitako konprimatuak, 11x 0,5 mg + 14 x 1 mg + 28 x 1 mg | 62,05 |
| CHAMPIX 1 mg, pilulaz estalitako konprimatuak, 112 konprimatu |  |
| CHAMPIX 1 mg, pilulaz estalitako konprimatuak, 56 konprimatu | 64,54 |
|  |  |
| ZYNTABAC 150 mg, askapen luzatuko konprimatuak , 30 konprimatu | 10,41 |
| ZYNTABAC 150 mg, askapen luzatuko konprimatuak , 60 konprimatu | 20,82 |

Gogoeta ekonomiko horietaz gainera, komeni da gogoratzea paziente batzuek, beren ezaugarriengatik edo kontraindikazioengatik, ezin izanen dutela bareniklinarik hartu, eta alderantziz.

Bestalde, aurkeztutako azterlanak ez du aztertzen Nafarroak finantzatzen duen eta oraingoz Ministerioak finantzatuko ez duen beste aukera, nikotinaren ordezko adabakiena, zeinek hasiera batean bupropionak eta bareniklinak baino askoz kontraindikazio gutxiago eta ondorio kaltegarri potentzial gutxiago baitituzte; izan ere, Farmaziako Zuzendariordetza hornitzaileen artean lehiaketara atera zuen aukera hori, eta oso prezio lehiakorra lortu zuen.

Hortaz:

Osasun Departamentuak ez du tabakoaren mendekotasuna gainditzeko sendagaien finantzaketa-estrategia aldatzeko asmorik. Urtarriletik aurrera, botika horiek farmazia-prestazioan sartzen direnean, prezioak nabarmen jaitsiko dira, gaur egungoekin alderatuta; beraz, tabakoa erretzeari uzteko programa gaur egun baino askoz ere merkeago aterako zaigu, eta tratamendu-aukera guztiak finantzatzen jarraituko dugu.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko azaroaren 12an

Osasuneko kontseilaria: Santos Induráin Orduna